**MBI KËRKESËN E ZNJ.BLERINA GJOKA, DATË 18.07.2023**

**NË KUADËR TË LIGJIT NR.119 DATË 18.09.2014 “PËR TË DREJTËN E INFORMIMIT”**

Lidhur me kërkesën e znj. Blerina Gjoka, Qendra “BIRN Albania”, me objekt: “*Kërkesë për informacion dhe vënie në dispozicion e dokumentacionit*”, bëjmë me dije dhe shprehemi si vijon:

* Në zbatim të ligjit nr. 57, datë 2.06.2016 “*Për disa ndryshime dhe shtesa në ligjin nr. 9936, datë 26.06.2008 “Për menaxhimin e sistemit buxhetor në Republikën e Shqipërisë”, të ndryshuar*” nenit 4/2, Ministria e Financave vlerëson dhe miraton, paraprakisht, të gjitha projektet koncesionare dhe të partneritetit publik privat (PPP), si edhe çdo ndryshim të tyre, nga pikëpamja e implikimeve, individuale apo në grup, për shpenzimet buxhetore, deficitin buxhetor, qëndrueshmërinë e borxhit publik dhe detyrimet kontingjente eventuale. Shuma e përgjithshme e pagesave vjetore neto, që kryhen nga njësitë e qeverisjes së përgjithshme, të cilat rezultojnë nga kontrata koncesionare apo partneriteti publik privat (PPP), si rregull, nuk duhet të tejkalojnë kufirin prej 5 për qind të të ardhurave tatimore faktike të vitit paraardhës buxhetor. Në rast tejkalimi të këtij kufiri, Këshilli i Ministrave merr masa korrektuese në krahun e të ardhurave buxhetore, të nevojshme dhe të mjaftueshme për t’u rikthyer brenda kufirit të lejuar, gjatë dy viteve të ardhshme buxhetore. Linku përkatës i ligjit: <https://financa.gov.al/ligjet/>.
* Në zbatim të Udhëzimit Plotësues nr.22 datë 08.07.2022 “*Për përgatitjen e programit buxhetor afatmesëm 2023-2025*”, kryesisht pikës 7 “Krahas kërkesave buxhetore të përgatitura me sistemin AFMIS, njësitë e qeverisjes qendrore, për fazën teknike do të paraqesin informacion në kuadër të përgatitjes së projektbuxhetit vjetor, sipas formateve standarde, pjesë e këtij udhëzimi, shtojca nr.1/A, e cila përmban edhe pasqyrën nr.2/3 ‘*Pagesat e parashikuara për PPP’*”. Linku përkatës i udhëzimit: <https://financa.gov.al/udhezimet-vjetore-per-pergatitjen-e-buxhetit/> .
* Në zbatim të Udhëzimit Plotësues nr.2, datë 19.01.2023, “*Për zbatimin e buxhetit të vitit 2023*”, kryesisht pikës 126.3 b) “*Raportimi i ecurisë së pagesave të koncesioneve/PPP*”, Autoritetet Kontraktore raportojnë pranë Ministrisë së Financave dhe Ekonomisë, lidhur me ecurinë dhe performancën financiare dhe jofinanciare të secilës prej kontratave koncesionare të tyre. Ky raportim dërgohet sipas shtojcës nr.8 “*Raportimi periodik mujor i kontratave të koncesioneve/PPP me mbështetje buxhetore*”. Linku përkatës i udhëzimit: <https://financa.gov.al/udhezimet-vjetore-per-zbatimin-e-buxhetit/> .

Për sa më sipër, pas marrjes së informacionit përkatës nga Autoritetet Kontraktore për kontratat koncesionare/PPP me mbështetje buxhetore, Ministria e Financave dhe Ekonomisë e përfshin këtë informacion në raportet periodike buxhetore, të cilat publikohen në faqen zyrtare të MFE-së. Konkretisht:

* Në zbatim të Udhëzimit plotësues të sipërcituar nr.22 datë 08.07.2022 “*Për përgatitjen e programit buxhetor afatmesëm 2023-2025*”, informacioni i raportuar nga Autoritetet Kontraktore është publikuar në Relacionin mbi Projektligjin “Për buxhetin e vitit 2023”, konkretisht në tabelën 10 “Koncesionet/PPP aktive me mbështetje financiare nga buxheti i shtetit”. Linku: <https://financa.gov.al/projektbuxheti-2022/> . Në këtë tabelë, për kontratën koncesionare “*Për ndërtim Landfilli, inceneratori dhe rehabilitim i venddepozitimeve ekzistuese Tiranë dhe prodhimin e energjisë elektrike” (*meshoqëri koncesionare “Integrated Energy BV SPV” sh.p.k), në kuadër të shtojcës së sipërpërmendur nr.1/A, pasqyra nr.2/3 “*Pagesat e parashikuara për PPP*”, nga ana e Autoritetit Kontraktor janë raportuar pagesat e parashikuara për vitet 2023-2025. Specifikisht, për vitin 2023, nga Autoriteti Kontraktor janë raportuar 1.2 miliard lekë pagesa të parashikuara për kontratën koncesionare/PPP në fjalë.
* Në zbatim të Udhëzimit Plotësues të sipërcituar nr.2, datë 19.01.2023, “*Për zbatimin e buxhetit të vitit 2023*”, Autoritetet Kontraktore raportojnë në bazë mujore mbi pagesat e parashikuara për vitin 2023 (sipas buxhetit vjetor të miratuar për vitin 2023) dhe pagesat faktike, sipas muajve përkatës. Ky raportim, së fundmi është publikuar në “Raportin e Mesvitit mbi zbatimin e buxhetit 2023”, konkretisht në tabelën 26 “Koncesionet/PPP aktive me mbështetje financiare nga buxheti i shtetit”. Linku: <https://financa.gov.al/per-buxhetin-e-vitit-2023/> . Në këtë tabelë, për kontratën koncesionare/PPP në fjalë, nga ana e Autoritetit Kontraktor janë raportuar pagesat e parashikuara për vitin 2023, sipas planit të miratuar të buxhetit të vitit 2023, dhe pagesat faktike deri në periudhën 5 mujore 2023, sipas formatit të shtojcës nr.8 “*Raportimi periodik mujor i kontratave të koncesioneve/PPP me mbështetje buxhetore*”. Specifikisht, për vitin 2023, nga Autoriteti Kontraktor janë raportuar rreth 464.4 milion lekë pagesa të parashikuara për kontratën koncesionare/PPP në fjalë.

Për sa më sipër ritheksojmë se, plani i pagesave për kontratën koncesionare/PPP në fjalë prej rreth 1.2 miliardë lekë i referohet parashikimit të pagesave në kuadër të programit buxhetor afatmesëm 2023-2025, ndërsa plani aktual i pagesave për vitin 2023, rreth 464.4 milion lekë, i referohet fondeve të miratuara në buxhetin vjetor 2023, të Autoritetit Kontraktor përkatës. Bazuar në historikun e pagesave ndër vite për këtë kontratë koncesionare, Bashkia Tiranë ka rishikuar në rritje fondet e planifikuara vjetore të saj.

Në përfundim bëjmë me dije se, Ministria e Financave dhe Ekonomisë nuk ka shkurtuar fondet e parashikuara për financimin e kontratës koncesionare “*Për ndërtim Landfilli, inceneratori dhe rehabilitim i venddepozitimeve ekzistuese Tiranë dhe prodhimin e energjisë elektrike”.* Fondet e parashikuara në kuadër të Projektligjit “Për buxhetin e vitit 2023” dhe pagesat e parashikuara/faktike, sipas planit të miratuar të buxhetit për vitin korent buxhetor, raportohen/miratohen nga Autoriteti Kontraktor përkatës.